b'\n_START_ARTICLE_\nMarko Tu\xc5\xa1ek (ko\xc5\xa1arkar)\n_START_SECTION_\nKariera\n_START_PARAGRAPH_\nMarko Tu\xc5\xa1ek se rodil 17. julija 1975 v Trbovljah, prihaja pa iz Hrastnika. Prve ko\xc5\xa1arkarske korake je naredil pri trenerju Niku Toplaku. Igral je za vse selekcije ko\xc5\xa1arkarskega kluba Gradbena dejavnost Hrastnik, od pionirjev do \xc4\x8dlanov. Po njegovem osnovno\xc5\xa1olskem izobra\xc5\xbeevanju je prestopil v KK Triglav Kranj. Po enoletnem igranju v Triglavu je prestopil v Smelt Olimpijo in GD Hrastnik je bil izlo\xc4\x8den kot mati\xc4\x8dni klub. Ve\xc4\x8dkrat je bilo v medijih napa\xc4\x8dno zapisano, da je Markov mati\xc4\x8dni klub KK Triglav Kranj. V Olimpiji je igral pet sezon, od sezone 1993/94 pa do sezone 1997/98. V tem \xc4\x8dasu se je pod vodstvom Zmaga Sagadina razvil v vrhunskega krilnega centra. Poleg \xc5\xa1tevilnih naslovov osvojenih v slovenski klubski ko\xc5\xa1arki je s klubom leta 1994 osvojil Evropski pokal, ki je bil predhodnik dana\xc5\xa1njega pokala ULEB. V sezoni 1996/97 pa je z Olimpijo uvrstil na zaklju\xc4\x8dni turnir Evrolige(Final Four), kjer so v polfinalu izgubili od Olympiakosa. Leta 1998 se je Tu\xc5\xa1ek podal v tujino in sicer v Italijo k mo\xc5\xa1tvu Pepsi Rimini. Tu je ostal dve sezoni, kasneje pa je prestopil k ekipi Scavolinija. Najve\xc4\x8dji pe\xc4\x8dat svoje klubske kariere v tujini je pustil v mo\xc5\xa1tvu Lottomatice iz Rima. Tu je igral 4 sezone, po koncu zadnje pa je po kratkem obodbju igranja v Armani Jeans Milanu sredi sezone Evroliga 2006/07 prestopil v Unicajo iz Malage. Tu je ponovno dokazal svoje kvalite, saj se je ekipa prvi\xc4\x8d v zgodovini uvrstila na Final Four Evrolige in tam osvojila 3.mesto, Marko pa je bil pri tem eden klju\xc4\x8dnih igralcev. Kasneje je igral \xc5\xa1e pri ViveMenorci in Unicsu iz Kazana, in zelo uspe\xc5\xa1no za italijanski Air Avellino. Po letu 2010 je zaklju\xc4\x8dil aktivno kariero.\n_START_SECTION_\nReprezentanca\n_START_PARAGRAPH_\nTu\xc5\xa1ek je dolga leta igral za slovensko reprezentanco, sprva za mlaj\xc5\xa1e selekcije, leta 1993 pa je debitiral tudi za \xc4\x8dlansko reprezentanco na tekmi proti \xc4\x8ce\xc5\xa1ki. Za \xc4\x8dlansko reprezentanco je igral naslednjih 11 let, pri tem pa sodeloval kar na 63-ih uradnih tekmah. Zaigral je tudi na petih evropskih prvenstvih, najprej na sploh prvem za slovensko reprezentanco , na EP 1993. Nato \xc5\xa1e na naslednjih \xc5\xa1tirih zapored: EP 1995, EP 1997, EP 2001, ter nazadnje \xc5\xa1e na EP 2003.\n_START_SECTION_\nIgral\xc4\x8dev profil\n_START_PARAGRAPH_\nTu\xc5\xa1ek igra na polo\xc5\xbeaju krilnega centra, zaradi izjemne mo\xc4\x8di pa lahko ob\xc4\x8dasno igra tudi na mestu centra. Je zelo vsestranski ko\xc5\xa1arkar, saj lahko igra tako pod ko\xc5\xa1em kot tudi na zunanjih polo\xc5\xbeajih, saj ima zelo dober met za tri to\xc4\x8dke.'